Fantastic Four

Μέλη

Η ομάδα αποτελείται από τέσσερις χαρακτήρες που συνδέονται με συγγενικές ή φιλικές σχέσεις και οι οποίοι απέκτησαν υπερδυνάμεις όταν εκτέθηκαν σε κοσμικές ακτίνες κατά τη διάρκεια επιστημονικής αποστολής στο διάστημα. Οι Fantastic Four παρουσιάζονται ως μία δυσλειτουργική αλλά αγαπημένη οικογένεια. Σε αντιδιαστολή με άλλα κόμικς υπερηρώων της εποχής, τα μέλη της ομάδας δεν διατηρούν μυστικές τις πραγματικές τους ταυτότητες αλλά απολαμβάνουν δημόσιας αναγνώρισης και θαυμασμού. Στα πρώτα δύο τεύχη μάλιστα, καταρρίπτεται και το στερεότυπο των στολών που συνήθως φορούν οι υπερήρωες, αν και στο αμέσως επόμενο τεύχος η ομάδα αποκτά στολές ειδικά σχεδιασμένες από τον Reed, ώστε να προσαρμόζονται στις δυνάμεις κάθε χαρακτήρα.Πιο συγκεκριμένα, τα μέλη της ομάδας είναι τα εξής:

Mister Fantastic

Ο Mister Fantastic (μτφρ.: Κύριος Φανταστικός, πραγματικό όνομα: Reed Richards) είναι ο αρχηγός της ομάδας και σύζυγος της Invisible Woman. Η δύναμη του Ριντ Ρίτσαρντς είναι η ελαστικότητα. Ως αποτέλεσμα, μπορεί να τεντώσει το σώμα του σε εξαιρετικά εκτεταμένο μήκος και σε διαφορετικά σχήματα. Παράλληλα, είναι ένα από τα μεγαλύτερα επιστημονικά μυαλά του σύμπαντος της Marvel, ίσως ο πιο έξυπνος άνθρωπος πάνω στη Γη. Συνεχώς καταπιάνεται με διάφορες εφευρέσεις και ανακαλύψεις που οδηγούν την ομάδα σε περιπέτειες τόσο εντός όσο και εκτός των ορίων του πλανήτη.

Invisible Woman

Η Invisible Woman (μτφρ.: Αόρατη Γυναίκα, πραγματικό όνομα: Susan "Sue" Storm) είναι σύζυγος του Mister Fantastic, αδερφή του Human Torch και υπαρχηγός της ομάδας. Η Sue μπορεί να γίνει αόρατη και να δημιουργήσει ισχυρά ενεργειακά πεδία γύρω της. Αρχικά, είχε μόνο την ικανότητα να γίνεται αόρατη κατά βούληση, και εκεί οφείλεται και το όνομά της. Τα πρώτα χρόνια μάλιστα λέγονταν Αόρατο Κορίτσι και μετά το άλλαξε σε "Γυναίκα". Παρόλο που μια πρώτη εντύπωση δείχνει πως είναι μάλλον αδύναμη σε σχέση με τα άλλα μέλη της ομάδας, αυτό δεν ισχύει αφού τα ενεργειακά της πεδία μπορούν να χρησιμοποιηθούν με πολλούς τρόπους, τόσο αμυντικά όσο και επιθετικά. Τα πεδία αυτά είναι σχεδόν αδιαπέραστα. Επίσης μπορεί να κάνει αόρατα και άλλα αντικείμενα ή ανθρώπους που βρίσκονται κοντά της, μέσω της επαφής μαζί τους.

Human Torch

Ο Human Torch (μτρφ.: Ανθρώπινος Πυρσός, πραγματικό όνομα: Johnny Storm) είναι μικρότερος αδελφός της Susan, ο οποίος μπορεί να πυρακτώσει με φλόγες το σώμα του, να πετάξει και να δημιουργήσει εστίες φωτιάς γύρω του. Είναι επανασχεδιασμός των Σταν Λι και Τζακ Κίρμπι ενός χαρακτήρα που δημιουργήθηκε αρχικά το 1939 από τον Καρλ Μπούργκος για την Timely Comics. Ο Τζέι Άντεργουντ υποδύθηκε τον ρόλο του Human Torch στην ακυκλοφόρητη ταινία The Fantastic Four (1994), o Κρις Έβανς στην ομώνυμη ταινία του 2005 και στο Fantastic Four: Rise of the Silver Surfer (2007), ενώ ο Μάικλ Μπ. Τζόρνταν στην ταινία Fantastic Four (2015).

The Thing

Ο The Thing (ελληνική μεταφορά: Το Πράγμα, πραγματικό όνομα: Ben Grimm) είναι χαρακτήρας με τερατόμορφη εμφάνιση, με το σώμα του να καλύπτεται από πορτοκαλί φολίδες (συχνά αναφέρονται λανθασμένα ως "πετρώδεις"). Διαθέτει υπεράνθρωπη σωματική δύναμη και αντοχή. Γεννήθηκε στην Νέα Υόρκη.
Ήταν άσσος πιλότος κατά τον Β' Παγκόσμιο Πόλεμο, και αρκετά ικανός σε μάχη σώμα με σώμα. Ήταν σκληρό, κυνικό και κάπως ευερέθιστο άτομο. Έχει γνώσεις παλαιστή, και μπορεί να σηκώσει έως και 85 τόνους. Ήταν συγκάτοικος με τον Reed Richards. Πήρε μέρος σε ένα πείραμα του Reed για τις κοσμικές ακτίνες μαζί με τη Susan και τον Johnny. Το πείραμα πήγε στραβά με το αποτέλεσμα να γίνει το Πράγμα. Σε αντίθεση με τα υπόλοιπα μέλη της ομάδας, δεν μπορεί να "ενεργοποιεί" τις δυνάμεις του όποτε το επιθυμεί, με αποτέλεσμα να έχει μόνιμα την τερατόμορφη όψη του. Το γεγονός αυτό τον έχει κάνει αρκετά εσωστρεφή και οξύθυμο.

Οι Fantastic Four στην Ελλάδα

Η πρώτη γνωριμία της ομάδας με το ελληνικό κοινό έγινε μέσω των εκδόσεων της Καμπανάς, που δημοσίευε ιστορίες τους σαν δεύτερες στα περιοδικά της Μάρβελ που κυκλοφορούσε. Η πρώτη ξεχωριστή έκδοση του τίτλου έγινε το 1986 από τη Μαμούθ Comix. Η σειρά ήταν διμηνιαία, είχε τον τίτλο "Οι Τέσσερις Φανταστικοί" και στα είκοσι τεύχη που κυκλοφόρησαν δημοσιεύθηκαν αρκετά τεύχη διάφορων περιόδων των 4 Φανταστικών περιλαμβανομένων κάποιων από τις πρώτες κλασσικές ιστορίες των Σταν Λι και Τζακ Κίρμπι. Αρχικά το περιοδικό περιείχε δύο ιστορίες της ομάδας, ενώ αργότερα άρχισε να φιλοξενεί και άλλα κόμικς της Marvel, όπως τη Μις Μάρβελ και τους Μοριτούρι. Στα τέλη της δεκαετίας του '90, τεύχη του κόμικς δημοσιεύθηκαν από τη Modern Times και αργότερα από την Anubis Comics.